CELEX: 32013D0805
Language: hu
Date: 2013-12-17 00:00:00
Title: 2013/805/EU: A Tanács végrehajtási határozata ( 2013. december 17. ) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról

28.12.2013   
            
            
               HU
            
            
               Az Európai Unió Hivatalos Lapja
            
            
               L 353/51
            
         
      A TANÁCS VÉGREHAJTÁSI HATÁROZATA
   
   (2013. december 17.)
   a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról
   (2013/805/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság által 2013. június 18-én iktatott levelében a Lengyel Köztársaság felhatalmazást kért a Bizottságtól arra, hogy egyes közúti gépjárművek és az azokhoz kapcsolódó kiadások tekintetében a 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedéseket (a továbbiakban: az intézkedések) vezethessen be.
            
         
               (2)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2013. október 10-én kelt levelében továbbította a többi tagállamnak az eltérés iránti kérelmet. A Bizottság 2013. október 14-én kelt levelében értesítette a Lengyel Köztársaságot arról, hogy rendelkezésére áll a kérelem elbírálásához szükséges valamennyi információ.
            
         
               (3)
            
            
               A 2006/112/EK irányelv 168. cikke úgy rendelkezik, hogy az adóalanynak joga van az adóköteles tevékenységéhez felhasznált árukra és szolgáltatásokra kivetett hozzáadottérték-adó (héa) levonására. Az említett irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel.
            
         
               (4)
            
            
               A Lengyel Köztársaság által kért intézkedések eltérnek az említett rendelkezésektől, amennyiben korlátozzák a nem kizárólag üzleti célra használt egyes közúti gépjárművek vásárlása, bérlete vagy lízingje és az azokkal kapcsolatos kiadások esetén a héa levonására vonatkozó jogot, és mentesítik az adóalanyt a korlátozás hatálya alá tartozó járművek magáncélú használatára kivetett héa elszámolásának kötelezettsége alól.
            
         
               (5)
            
            
               Nehéz pontosan meghatározni a gépjárművek nem üzleti célú felhasználását, és még ha lehetséges is, az eljárás gyakran nagy terhekkel jár. A kért intézkedések értelmében a nem kizárólag üzleti célokra használt gépjárművek esetében a levonható héa összegét – néhány kivételtől eltekintve – százalékos átalányban kell megállapítani. A jelenleg rendelkezésre álló információk alapján a Lengyel Köztársaság úgy véli, hogy az 50 % mértékű korlátozás indokolt. Egyúttal a kettős adózás elkerülése érdekében a gépjárművek nem üzleti célú használata esetében fel kell függeszteni a héaelszámolásra vonatkozó követelményt, ha az adott gépjármű a szóban forgó korlátozás hatálya alá esik. Ezen intézkedések a héakivetésre vonatkozó eljárás egyszerűsítésének, valamint a pontatlan nyilvántartások miatti és hamis bevallások révén történő adóelkerülés megelőzésének szükségességével indokolhatók.
            
         
               (6)
            
            
               A levonási jognak az intézkedések értelmében való korlátozását célszerű alkalmazni az egyes meghatározott közúti gépjárművek vásárlása, Közösségen belüli beszerzése, importja, bérlése vagy lízingje, valamint az ilyen gépjárművekhez kapcsolódó kiadások után fizetett héára, ideértve az üzemanyag vásárlását is.
            
         
               (7)
            
            
               Mivel jellegükből és az azokat használó vállalkozások jellegéből adódóan nem üzleti célú használatuk elhanyagolható, egyes gépjárműtípusokat indokolt kizárni az intézkedések alkalmazási köréből. Ennek megfelelően az intézkedések nem alkalmazandók a több mint kilenc üléses (beleértve a vezetőülést is) vagy 3 500 kg-ot meghaladó megengedett össztömegű járművekre. Ezen túlmenően, a héalevonási jog korlátozása nem alkalmazandó a teljes mértékben az adóalany vállalkozásával kapcsolatos kiadásokra kivetett héára.
            
         
               (8)
            
            
               Mivel a javasolt százalékos mérték az üzleti célú felhasználásra vonatkozó kezdeti megállapításokon alapul, célszerű az eltérést tartalmazó intézkedéseket időben korlátozni annak érdekében, hogy értékelni lehessen hatékonyságukat és a százalékos mérték megfelelőségét.
            
         
               (9)
            
            
               Amennyiben a Lengyel Köztársaság szükségesnek ítéli az intézkedések időbeli hatályának 2016 utánra történő meghosszabbítását, a meghosszabbítás iránti kérelemmel együtt – legkésőbb 2016. április 1-jéig – olyan jelentést kell benyújtania a Bizottsághoz az intézkedések alkalmazásáról, amely tartalmazza az alkalmazott százalékos korlátozás értékelését is.
            
         
               (10)
            
            
               A Bizottság 2004. október 29-én a 77/388/EGK tanácsi irányelv (2) (jelenleg 2006/112/EK irányelv) módosításáról szóló tanácsi irányelvre vonatkozó javaslatot fogadott el, amely azon kiadási kategóriák összehangolását tartalmazza, amelyek esetében alkalmazható a levonási jogból való kizárás. A javaslat értelmében a levonási jog alóli kizárás a közúti gépjárművek esetén is alkalmazható. Indokolt úgy rendelkezni, hogy az e határozatban meghatározott eltérő intézkedések az említett módosító irányelv hatálybalépésének időpontjában veszítsék hatályukat, amennyiben ez az időpont korábbra esik, mint e határozat hatályvesztésének időpontja.
            
         
               (11)
            
            
               Az eltérés a végső fogyasztás szintjén beszedett adó összegét általában véve elhanyagolható mértékben befolyásolja, és nem lesz negatív hatással az Unió héából származó saját forrásaira,
            
         ELFOGADTA EZT A HATÁROZATOT:
   1. cikk
   (1)   A 2006/112/EK irányelv 168. cikkétől eltérve a Lengyel Köztársaság felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt közúti gépjárművek vásárlása, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében.
   (2)   Az (1) bekezdésben említett 50 %-os korlátozás nem alkalmazandó a 3 500 kg-ot meghaladó megengedett össztömegű és a vezetőülést is beleértve több mint kilenc üléses gépjárművekre.
   (3)   Az (1) bekezdésben említett 50 %-os korlátozás nem alkalmazandó a teljes mértékben az adóalany vállalkozásával kapcsolatos kiadásokra kivetett héára.
   2. cikk
   A 2006/112/EK irányelv 26. cikke (1) bekezdésének a) pontjától eltérve a Lengyel Köztársaság felhatalmazást kap arra, hogy ne tekintse ellenérték fejében nyújtott szolgáltatásnak annak a gépjárműnek az adóalany saját, illetve alkalmazottai szükségleteinek kielégítésére, vagy általában vállalkozásidegen célokra történő felhasználását, amelyre az e határozat 1. cikkében említett 50 %-os korlátozás vonatkozik.
   3. cikk
   (1)   Ez a határozat az erről szóló értesítés napján lép hatályba.
   Ezt a határozatot 2014. január 1-jétől kell alkalmazni. E határozat 2016. december 31-én, vagy – amennyiben az korábban következik be – a közúti gépjárművekkel kapcsolatos, a teljes mértékű héalevonásból kizárt kiadásokat meghatározó uniós szabályok hatálybalépésének napján hatályát veszti.
   (2)   Az e határozatban említett intézkedések időbeli hatályának meghosszabbítására vonatkozó kérelmet legkésőbb 2016. április 1-jéig kell benyújtani a Bizottsághoz. A kérelemhez mellékelni kell egy jelentést, amely magában foglalja a héa levonására vonatkozó jog tekintetében az e határozat alapján alkalmazott százalékos korlátozás értékelését.
   4. cikk
   E határozat címzettje a Lengyel Köztársaság.
   
      Kelt Brüsszelben, 2013. december 17-én.
      
         
            a Tanács részéről
         
         
            az elnök
         
         L. LINKEVIČIUS
         
      
   
   
      (1)  HL L 347., 2006.12.11., 1. o.
   
      (2)  A Tanács 77/388/EGK hatodik irányelve (1977. május 17.) a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás (HL L 145., 1977.6.13., 1. o.).